6. โครงการในอนาคต

6.1 โครงการในอนาคต (โพลีเพล็กซ์ ยูโรปา – ประเทศตุรกี หรือ PE)

  เพื่อให้สอดคล้องกับกลยุทธ์โดยรวมของการกระจายการดำเนินการผลิตตามหลักภูมิศาสตร์
  บริษัทได้จัดตั้งโรงงานผลิตแผ่นฟิล์ม PET ใหม่ในประเทศตุรกี เพื่อรองรับตลาดในทวีปยุโรป
  ตะวันออกกลาง และ รัฐเซีย/ซีไอเอส โดยในระยะเริ่มแรก
  โรงงานดังกล่าวจะผลิตแผ่นฟิล์มขนาดความกว้าง 8.7 เมตร ด้วยกำลังการผลิต 24,000
  ตันต่อปี
  และมีโรงงานผลิตกระแสไฟฟ้าร่วมเพื่อสนองความต้องการของโรงงานดังกล่าวซึ่งเริ่มการผลิตเมื่อเดือนธันวาคม
  2548 ทั้งนี้ ได้มีการขยายสู่การผลิตแผ่นฟิล์มเคลือบอลูมิเนียม (Metallised Film)
  ด้วยกำลังการผลิต 5,000 ตันต่อปี ซึ่งได้เริ่มเปิดดำเนินงานตั้งแต่เดือนมีนาคม 2549
  โรงงานตั้งอยู่ในเขตส่งเสริมการลงทุน (Free Zone) ในเมืองคอร์ลู (Corlu)
  ห่างจากกรุงอิสตันบูลไปทางทิศตะวันตกประมาณ 100 กิโลเมตรในแผ่นดินใหญ่ของทวีปยุโรป
  ทำเลที่ตั้งของโรงงานจะให้ประโยชน์สูงสุดในด้านของการขนส่ง
  เนื่องจากอยู่ห่างจากท่าเรืออิสตันบูลเป็นระยะทางเพียง 80 กิโลเมตร
  รวมทั้งสามารถขนส่งทางบกไปยังตลาดต่างๆในทวีปยุโรปด้วย

  การที่โรงงานตั้งอยู่ในเขตส่งเสริมการลงทุนดังกล่าวทำให้ PE ได้รับสิทธิประโยชน์ต่างๆ เช่น
  ได้รับยกเว้นภาษีเงินได้นิติบุคคล (ตราบเท่าที่ประเทศตุรกีร่วมอยู่ในกลุ่มสหภาพยุโรป)
  การยกเว้นภาษีมูลค่าเพิ่มและอากรขาเข้าสำหรับการส่งออกไปยังประเทศนอกสหภาพยุโรปและนอกประเทศตุรกี
  นอกจากนี้
  เขตส่งเสริมการลงทุนดังกล่าวยังเพียบพร้อมไปด้วยระบบสาธารณูปโภคและป้องกันกิจการจากการแทรกแซงโดยรัฐบาลและเหตุการณ์ต่างๆที่ไม่คาดคิดอันเนื่องมาจากภาวะเศรษฐกิจในประเทศได้
  ในเดือนกรกฎาคม 2547 บริษัท หรือ PTL ได้จัดตั้งบริษัท โพลีเพล็กซ์ (สิงคโปร์) พีทีอี ลิมิเต็ด
  (“PSPL”) ในประเทศสิงคโปร์ ซึ่งได้เข้าถือหุ้นร้อยละ 100 ใน PE ในเดือนกันยายน 2547
  เพื่อดำเนินงานโครงการในประเทศตุรกีดังกล่าว

  ในปีที่ผ่านมา บริษัทได้จัดตั้งโรงงานผลิตเม็ดพลาสติก PET
  เพื่อป้อนโรงงานผลิตแผ่นฟิล์มโดยเฉพาะ โดยมีกำลังการผลิตเม็ดพลาสติก 45,500 ตันต่อปี
  การผลิตเริ่มต้นเมื่อเดือนธันวาคม 2549 ซึ่งจะทำให้ PE
  สามารถลดต้นทุนวัตถุดิบในกระบวนการผลิตลงได้

  6.1.1 การขยายกำลังการผลิตแผ่นฟิล์ม

  รูปแบบโดยรวมของโรงงานในประเทศตุรกีเป็นการจำลองมาจากรูปแบบโรงงานของกลุ่มโพลีเพล็กซ์ที่ตั้งอยู่ในประเทศอินเดียและประเทศไทย
  ได้แก่ การมีสายการผลิตแผ่นฟิล์ม PET สองสาย
  มีโรงงานผลิตเม็ดพลาสติกเพื่อป้อนโรงงานผลิตแผ่นฟิล์มโดยเฉพาะ
  และมีการขยายสู่ผลิตภัณฑ์ปลายน้ำ (Forward Integration)
  โดยผลิตแผ่นฟิล์มเคลือบอลูมิเนียมด้วย บริษัทมั่นใจว่า
  รูปแบบดังกล่าวเป็นรูปแบบที่ให้ประโยชน์สูงสุดสำหรับฐานการผลิตในแต่ละทำเล
  โดยพิจารณาในด้านของขนาดและการประหยัด

  ในช่วงหลายเดือนที่ผ่านมา
  บริษัทมีการพิจารณาหาแนวทางที่จะสร้างการเติบโตและการทำกำไรสำหรับกิจการในประเทศตุรกี
  โดยมีวัตถุประสงค์เพื่อเสริมศักยภาพในการแข่งขันให้สูงขึ้น รวมทั้งพัฒนาประเภทผลิตภัณฑ์
  อันจะเป็นการปกป้องกิจการจากวงจรความผันผวนของตลาดแผ่นฟิล์มแบบธรรมดา ทั้งนี้
  บริษัทได้รับการอนุมัติในหลักการจากคณะกรรมการบริษัทสำหรับการจัดตั้งสายการผลิตแผ่นฟิล์มชนิดหนาในประเทศตุรกีแล้ว

  อย่างไรก็ตาม มีการเปลี่ยนแปลงที่สำคัญเกิดขึ้นในช่วง 1-2 ปีที่ผ่านมา นั่นคือ
  อัตรากำไรและการทำกำไรของโรงงานแผ่นฟิล์ม PET
  โดยเฉพาะอย่างยิ่งในเอเชียได้ลดลงอย่างรวดเร็ว
  อันเนื่องมาจากการเพิ่มกำลังการผลิตและการสนองผลิตภัณฑ์แผ่นฟิล์ม PET
  ของโรงงานต่างๆอย่างกว้างขวาง
  ทำให้บริษัทต้องหันมาทำการทบทวนแนวทางในการสร้างการเติบโตของกิจการ
  โดยพิจารณาปัจจัยที่เกี่ยวข้องต่างๆประกอบ ซึ่งได้ผลสรุปว่า
  การลงทุนในสายการผลิตแผ่นฟิล์มชนิดบางเพิ่มอีกหนึ่งสายในประเทศตุรกีน่าจะเป็นหนทางที่รอบคอบรัดกุมที่สุดในขณะนี้

  รายละเอียดโครงการ

  เป็นการลงทุนในสายการผลิตแผ่นฟิล์ม PET ชนิดบาง ความกว้าง 8.7 เมตร
  ที่ใช้เทคโนโลยีอันทันสมัยเพิ่มอีกหนึ่งสาย (เกือบเหมือนกับสายการผลิตปัจจุบันในตุรกีทุกประการ)
  โดยจะจัดตั้งในบริเวณต่อจากสายการผลิตปัจจุบันบนที่ดินที่ยังเหลืออยู่ของ PE ซึ่งเป็นบริษัทย่อย
  (บริษัทถือหุ้นร้อยละ 100) มีกำลังการผลิต 24,000 ตันต่อปี
  แผ่นฟิล์มที่ผลิตได้จะมีความหนาระหว่าง 10-50 ไมครอน
  ซึ่งสามารถรองรับการพัฒนาเป็นผลิตภัณฑ์ที่มีมูลค่าเพิ่มต่างๆ เช่น แผ่นฟิล์มหลายชั้น
  แผ่นฟิล์มสำหรับงาน Hot Stamping แผ่นฟิล์มผนึกปิดด้วยความร้อน แผ่นฟิล์มทำรอยนูน
  รวมทั้งแผ่นฟิล์มใส เป็นต้น

  เงินลงทุนในโครงการ (ไม่รวมเงินทุนหมุนเวียน) ประมาณการว่าเท่ากับ 42 ล้านเหรียญสหรัฐ
  ประกอบด้วยค่าปรับปรุงที่ดินและค่าก่อสร้าง 3.5 ล้านเหรียญสหรัฐ
  ค่าวิศวกรรม/สาธารณูปโภค/อุปกรณ์ 27.5 ล้านเหรียญสหรัฐ โรงผลิตกระแสไฟฟ้า 4
  ล้านเหรียญสหรัฐ การลงทุนในอุปกรณ์เพิ่มสำหรับพัฒนาประเภทผลิตภัณฑ์ 3 ล้านเหรียญสหรัฐ
  ค่าใช้จ่ายเริ่มแรก/ก่อนเปิดดำเนินงาน 1.5 ล้านเหรียญสหรัฐ และสำรอง 2.5
  ล้านเหรียญสหรัฐ

  ประมาณการเงินลงทุนในโครงการ (รวมเงินทุนหมุนเวียนเพิ่มเติม 8 ล้านเหรียญสหรัฐ)
  รวมทั้งสิ้นประมาณ 50 ล้านเหรียญสหรัฐ เสนอให้มาจากแหล่งต่างๆต่อไปนี้

-   เงินกู้ยืมระยะยาว/ระยะสั้นประมาณ 25 ล้านเหรียญสหรัฐ- ซึ่ง PE
    กู้ยืมจากธนาคารต่างๆในประเทศและต่างประเทศ โดยมีบริษัทเป็นผู้ค้ำประกันร่วม จนกว่า PE
    จะดำเนินการจำนองโรงงานและเครื่องจักรเสร็จสิ้น

-   เงินทุนและเงินกู้ด้อยสิทธิปลอดดอกเบี้ย จำนวนประมาณ 25 ล้านเหรียญสหรัฐ
    โดยได้มาจากบริษัทผ่าน PSPL ทั้งนี้ บริษัทจะขอเงินกู้ระยะยาวจำนวนไม่เกิน 20
    ล้านเหรียญสหรัฐจากธนาคารไทยต่างๆ การลงทุนของบริษัทใน PSPL
    จะเป็นไปในลักษณะจองซื้อหุ้นบุริมสิทธิของ PSPL และ PSPL จะลงทุนใน PE
    ในรูปของหุ้นทุนและเงินกู้ด้อยสิทธิปลอดดอกเบี้ย

  บริษัทคาดว่า ระยะเวลาดำเนินการตามโครงการจะเท่ากับประมาณ 15
  เดือนนับจากวันปิดงบการเงิน จากความคืบหน้าของโครงการในขณะนี้ คาดว่า
  จะสามารถเปิดดำเนินงานเชิงพาณิชย์ได้ภายในเดือนมิถุนายน 2551

  เหตุผลในการลงทุน

1.  โครงการจะช่วยพัฒนาโครงสร้างต้นทุนของฐานการผลิตในประเทศตุรกี
    เนื่องจากช่วยประหยัดทั้งในแง่ของโครงการและการดำเนินงาน
    เนื่องจากโครงการนี้เกือบเหมือนกับสายการผลิตปัจจุบันทุกประการ โดยที่

    -   เงินลงทุนโครงการต่ำกว่าสายการผลิตปัจจุบัน
        เนื่องจากต้นทุนวิศวกรรม/การออกแบบที่ต่ำกว่า
        การที่มีที่ดินที่ตั้ง/ระบบโครงสร้างพื้นฐานรวมทั้งสาธารณูปโภคพร้อมอยู่แล้ว
        ต้นทุนกำลังคนต่ำกว่าเนื่องจากใช้บุคลากรดำเนินงานเดิมในสายการผลิตปัจจุบันและได้รับประโยชน์จากการที่บุคลากรเหล่านี้มีความรู้ความเข้าใจในงานแล้ว

    -   มีความพร้อมในการดำเนินงานได้ทันที
        ต้นทุนคงที่โดยเฉพาะอย่างยิ่งด้านเงินเดือนและค่าโสหุ้ยในการบริหารซึ่งต้นทุนต่อหน่วยจะลดลงอย่างมาก
        เนื่องจากต้นทุนที่เพิ่มขึ้นจะเป็นเพียงส่วนหนึ่งของต้นทุนปัจจุบัน

    -   โครงการจะก่อให้เกิดการผสานประโยชน์และการประหยัดด้านวัสดุคงคลัง เช่น
        อะไหล่และค่าดูแลรักษาอื่นๆ

2.  สายการผลิตใหม่จะทำให้เกิดการใช้ประโยชน์สูงสุดจากโรงงานผลิตเม็ดพลาสติก
    โดยกำลังการผลิตเม็ดพลาสติกที่มีอยู่สามารถรองรับสายการผลิตทั้งสองได้เกือบทั้งหมด
    นำไปสู่ประสิทธิภาพด้านต้นทุนและเป็นส่วนสำคัญที่จะทำให้สายการผลิตในประเทศตุรกีแข่งขันด้านต้นทุนได้อย่างดี

3.  ช่วงที่สายการผลิตใหม่เริ่มดำเนินการผลิตจะตรงกับช่วงเวลาที่สภาวะตลาดดีขึ้น (ครึ่งปีหลัง
    2551)

4.  ตลาดหลักของสายการผลิตใหม่นี้จะเป็นตลาดปัจจุบันในสหภาพยุโรป ยุโรปกลางและตะวันออก
    ซีไอเอส ตุรกี ตะวันออกกลาง และอัฟริกาเหนือ
    คู่แข่งส่วนใหญ่ในตลาดเหล่านี้เป็นผู้ผลิตในประเทศที่มีต้นทุนสูงและต้องพึ่งพาการนำเข้าอย่างต่อเนื่องจากการที่ตลาดมีการเติบโตชะลอลงและผู้ผลิตไม่มีการขยายกำลังการผลิตมากนัก
    บริษัทจึงมีความได้เปรียบเนื่องจากตั้งอยู่ใกล้ตลาดเหล่านี้เพียงพอที่จะแข่งขันกับผู้ผลิตในประเทศและผลิตภัณฑ์นำเข้าได้อย่างมีประสิทธิภาพ

5.  จากการที่ได้เข้าซื้อกิจการตัวแทนจำหน่ายซึ่งตั้งอยู่ในสหรัฐอเมริการ
    คาดว่าบริษัทจะสามารถขยายฐานลูกค้าในตลาดอเมริกาเหนือและจำหน่ายผลิตภัณฑ์จากกำลังการผลิตที่เพิ่มขึ้นในประเทศตุรกีนี้ทดแทนผลิตภัณฑ์จากประเทศไทยซึ่งได้มีการใช้กำลังการผลิตเต็มแล้ว

6.  โครงการมีความเป็นไปได้
    พิจารณาเพียงจากการที่สายการผลิตใหม่สามารถช่วยให้กิจการโดยรวมประหยัดต้นทุนได้
    แม้ท่ามกลางสภาวะตลาดที่ไม่เอื้ออำนวย

7.  ในด้านความเสี่ยง
    จะเห็นได้ว่าความเสี่ยงลดลงอย่างมากจากการที่ปัจจุบันมีการดำเนินการอยู่แล้วทั้งในเรื่องของการดำเนินการตามโครงการ
    การผลิต และการจัดจำหน่าย นอกจากนี้ PE
    ได้มีการใช้กำลังการผลิตของสายการผลิตแผ่นฟิล์ม PET
    ชนิดบางในขณะนี้เกือบเต็มแล้วรวมทั้งจำหน่ายได้ทั้งหมด ในด้านการเงิน
    แม้จะต้องมีการกู้ยืมเงิน แต่อัตราส่วนหนี้สินต่อส่วนของผู้ถือหุ้นยังคงต่ำกว่า 0.75

    2.  การขยายกำลังการผลิตแผ่นฟิล์มเคลือบอลูมิเนียม

  กำลังการผลิตแผ่นฟิล์มเคลือบอลูมิเนียมในปัจจุบันเท่ากับ 5,000 ตันต่อปี
  ซึ่งมีการใช้เกือบเต็มแล้วอย่างรวดเร็ว
  ฝ่ายจัดการจึงมีโครงการที่จะเพิ่มสายการผลิตแผ่นฟิล์มเคลือบอลูมิเนียม

  สายการผลิตใหม่จะใช้สำหรับแผ่นฟิล์มกว้าง 2.85 เมตร เทียบกับปัจจุบันซึ่งเท่ากับ 2.45 เมตร
  ประมาณการเงินลงทุนทั้งหมดในโครงการเท่ากับ 3 ล้านยูโร
  คาดว่าจะแล้วเสร็จพร้อมดำเนินงานในไตรมาสแรกปี 2551

  แหล่งเงินลงทุนจะมาจากทั้งกระแสเงินสดภายในกิจการเองและเงินกู้ระยะยาวซึ่ง PE จะเป็นผู้กู้

  เหตุผลในการลงทุน

1.  โครงการจะช่วยเสริมให้เกิดความหลากหลายของผลิตภัณฑ์จากแผ่นฟิล์มธรรมดา
    (สินค้าซื้อขายทั่วไปและมีการแข่งขันสูง) มาเป็นผลิตภัณฑ์ที่มีมูลค่าเพิ่มมากขึ้น
    ซึ่งจะทำให้กิจการได้อัตรากำไรสูงขึ้นและมีการแข่งขันน้อยลง

2.  ฐานลูกค้าจะคล้ายกับฐานลูกค้าแผ่นฟิล์มธรรมดา
    ทำให้เกิดการผสานประโยชน์และการนำเสนอผลิตภัณฑ์ที่ดีขึ้น

3.  สามารถใช้เครือข่ายการขายและจัดจำหน่ายที่มีอยู่ในทุกตลาดให้เป็นประโยชน์ซึ่งจะทำให้การจำหน่ายและส่งเสริมผลิตภัณฑ์เป็นไปอย่างมีประสิทธิภาพ

    2.  ภาพรวมโครงการในประเทศตุรกี

  โครงการทั้งสองดังกล่าวเป็นไปตามกลยุทธ์โดยรวมของกลุ่มโพลีเพล็กซ์ที่จะมีการกระจายการผลิตในเชิงภูมิศาสตร์
  สร้างความได้เปรียบในการแข่งขันด้านต้นทุนจากการใช้ประโยชน์สูงสุดจากทรัพยากรที่มีอยู่ในการดำเนินงาน
  รองรับความต้องการของตลาด – ยุโรป ตะวันออกกลาง และซีไอเอส –
  ด้วยผลิตภัณฑ์จากฐานการผลิตที่อยู่ใกล้เคียง และการผลิตผลิตภัณฑ์ที่มีมูลค่าเพิ่มแก่กิจการ

  ตุรกีเป็นทางเชื่อมระหว่างทวีปเอเชียและยุโรป
  ซึ่งจะนำไปสู่ตลาดขนาดใหญ่ในประเทศต่างๆในทวีปยุโรป รัสเซีย/ซีไอเอส และ ตะวันออกกลาง
  โดยในปี 2549 ความต้องแผ่นฟิล์ม PET ในยุโรปตะวันตกคิดเป็นร้อยละ 15 ของตลาดโลก และ
  มีอัตราการบริโภคต่อรายสูง (ดูรายละเอียดในข้อ 3)
  ประกอบกับการมีแรงงานที่มีความเชี่ยวชาญ
  อีกทั้งต้นทุนการดำเนินงานที่ค่อนข้างต่ำก็เป็นปัจจัยการพิจารณาที่สำคัญ
  ปัจจุบันประเทศตุรกีเป็นที่ตั้งของหน่วยศุลกากร (Custom Union)ของกลุ่มสหภาพยุโรป
  ซึ่งทำให้การเคลื่อนย้ายสินค้าปลอดภาษีระหว่างกันทำได้โดยสะดวก
  นอกจากนี้การมีโรงงานในตุรกีซึ่งอยู่ใกล้กับลูกค้าในยุโรป
  ยังจะทำให้สามารถเข้าถึงและผลิตสินค้าที่ตรงต่อความต้องการของลูกค้าได้ในเวลาอันรวดเร็วยิ่งขึ้น

  โรงงานตั้งอยู่ในเขตส่งเสริมการลงทุน (Free Zone) ของประเทศตุรกี
  ซึ่งมีสภาพแวดล้อมเหมาะแก่การลงทุน โดยเฉพาะอย่างยิ่งการดำเนินการนำเข้า/ส่งออกสินค้า
  เนื่องจากมีการควบคุมด้านเงินตราต่างประเทศน้อยมาก
  โดยผู้ลงทุนสามารถเปิดบัญชีฝากเงินตราต่างประเทศไว้ในธนาคาร หรือ
  นำเงินตราต่างประเทศเข้าและออกได้โดยเสรี
  นอกจากนี้ทำเลที่ตั้งโครงการดังกล่าวจะช่วยทำให้สามารถครอบคลุมตลาดลูกค้าในประเทศแถบยุโรปตะวันตก
  ซึ่งมีขนาดใหญ่
  มีความต้องการสูงและเป็นตลาดที่ไม่ได้มีการเพิ่มหรือขยายกำลังการผลิตมาเพื่อสนองความต้องการในช่วงเวลา
  3-4 ปีที่ผ่านมา แม้ว่าจะยังคงมีอัตราการเติบโตอย่างต่อเนื่องมาโดยตลอดก็ตาม
  ความต้องการแผ่นฟิล์ม PET ในกลุ่มธุรกิจ บรรจุภัณฑ์ อุตสาหกรรม และ
  อุปกรณ์ไฟฟ้าในแถบยุโรปตะวันตกมีอัตราการเติบโตเฉลี่ยร้อยละ 6.81 ในระยะเวลา 4-5
  ปีที่ผ่านมา และ
  เพื่อตอบสนองต้องการสินค้าในตลาดดังกล่าวจึงต้องมีการนำเข้าสินค้าประมาณร้อยละ 40
  ซึ่งโดยส่วนใหญ่จะมาจากฐานการผลิตในประเทศเอเชียซึ่งความต้องการดังกล่าวส่วนใหญ่จะมาจากความต้องการในสามกลุ่มธุรกิจดังกล่าว
  นอกจากนี้ ฐานการผลิตนี้ยังสามารถครอบคลุมไปยังตลาดรัสเซีย ซีไอเอส
  ยุโรปกลางและยุโรปตะวันออก
  ซึ่งแม้ว่าตลาดดังกล่าวจะมีขนาดเล็กในปัจจุบันแต่ก็มีแนวโน้มการเติบโตสูงเมื่อพิจารณาจากการเติบโตทางเศรษฐกิจในภูมิภาค
  นอกจากนี้ประเทศรอบๆเขตเมดิเตอเรเนียนก็ยังเป็นกลุ่มเป้าหมายด้วยเช่นกัน
  ปัจจุบันนี้ลูกค้าในยุโรปส่วนกลางและยุโรปตะวันออกรวมถึงประเทศในแถบตะวันออกกลางต้องนำเข้าสินค้าเพื่อตอบสนองความต้องการ
  เนื่องจากยังไม่มีผู้ผลิตแผ่นฟิล์ม PET ที่สำคัญในภูมิภาคแถบนี้

  โครงการทั้งหมดของ PE ทั้งในปัจจุบันและในอนาคต
  จึงเป็นกลจักรสำคัญในแผนงานที่จะสร้างเครือข่ายทั่วโลกและเชื่อมต่อกับลูกค้าสำคัญๆในภาคอุตสาหกรรม
  ทั้งนี้
  บริษัทสามารถประหยัดค่าใช้จ่ายในการขนส่งและมีความเป็นไปได้ที่จะจำหน่ายผลิตภัณฑ์ได้ในราคาจำหน่ายที่สูงขึ้น
  ซึ่งจะสามารถชดเชยค่าใช้จ่ายในการดำเนินงานที่สูงขึ้นจากการที่ตั้งโรงงานในยุโรปไปได้

6.2 โครงการในอนาคต (PTL หรือ บริษัท)

  6.2.1 การผลิตแผ่นฟิล์มเคลือบอัดขึ้นรูป

  เพื่อเป็นการพัฒนาประเภทผลิตภัณฑ์สู่ผลิตภัณฑ์ที่มีมูลค่าเพิ่มสูงขึ้น
  บริษัทกำลังดำเนินโครงการแผ่นฟิล์มเคลือบอัดขึ้นรูป โดยใช้ที่ดินส่วนหนึ่งของที่ดินแปลงใหม่
  (35-2-54.80 ไร่) ที่ซื้อจากบริษัท สยามอีสเทิร์นอินดัสเตรียลพาร์ค จำกัด
  ด้วยราคาตามที่ตกลงกันที่ 1.6 ล้านบาทต่อไร่ รวมเป็นเงินทั้งสิ้น 57.02 ล้านบาท
  ที่ดินนี้อยู่ตรงข้ามกับที่ดินโรงงานปัจจุบันในนิคมอุตสาหกรรมสยามอีสเทิร์นอินดัสเตรียลพาร์ค

  บริษัทจะจัดตั้งสายการผลิตสองสายแยกจากกัน โดยแบ่งการดำเนินการเป็นช่วงๆ (phases)
  ความกว้างของสายผลิตภัณฑ์สายแรกคาดว่าจะประมาณ 2,007 มม. โดยมีความกว้างส่วนริม
  1,970 มม. คิดเป็นกำลังการผลิตประมาณ 150-300 ล้านตารางเมตรต่อสายการผลิต

  ประมาณการเงินลงทุนในโครงการตามที่มีการทบทวนจะเท่ากับประมาณ 12-14
  ล้านเหรียญสหรัฐสำหรับทั้งสองสายการผลิต
  เงินลงทุนส่วนใหญ่จะใช้สำหรับเครื่องจักรหลักและอุปกรณ์พิเศษ สาธารณูปโภค ค่าโยธา
  และค่าใช้จ่ายก่อนการดำเนินงาน
  ประมาณการเงินลงทุนสำหรับสายการผลิตแรกในปัจจุบันเท่ากับราว 7.7 ล้านเหรียญสหรัฐ

  การก่อสร้างตามโครงการเริ่มในเดือนเมษายน 2550 และได้สั่งซื้อเครื่องจักรแล้ว
  มีการลงนามในสัญญาเงินกู้กับธนาคารในประเทศแห่งหนึ่งสำหรับเงินกู้จำนวน 7 ล้านเหรียญสหรัฐ
  ส่วนที่เหลือจะได้จากเงินคงเหลือภายในกิจการเอง

  ผลิตภัณฑ์และการใช้

  แผ่นฟิล์มเคลือบอัดขึ้นรูปจะมาจากการใช้แผ่นฟิล์ม PET ธรรมดาความหนาระหว่าง 12-50
  ไมครอนสู่กระบวนการเคลือบ EVA/PE ระหว่าง 20-100 จีเอสเอ็ม
  ผู้ใช้ส่วนใหญ่เป็นประเทศ/ภูมิภาคที่พัฒนาแล้ว เช่น สหรัฐอเมริกา และสหภาพยุโรป
  โดยใช้เคลือบเอกสารหรือหนังสือตามโรงเรียนและภาคธุรกิจต่างๆ
  รวมทั้งมีการใช้สำหรับบรรจุภัณฑ์ด้วย

  6.2.2 การขยายกำลังการผลิตแผ่นฟิล์มเคลือบอลูมิเนียม

  รายละเอียดโครงการ

  เพื่อให้กิจการมีผลิตภัณฑ์ที่มีมูลค่าเพิ่มมากขึ้น
  บริษัทจึงเสนอโครงการที่จะขยายกำลังการผลิตแผ่นฟิล์มเคลือบอลูมิเนียม
  โดยจะตั้งอยู่ที่ทำเลปัจจุบันในนิคมอุตสาหกรรมสยามอีสเทิร์นอินดัสเตรียลพาร์ค
  โดยที่ตั้งของเครื่องจักรยังไม่ได้สรุปแน่นอน
  แต่มีความเป็นไปได้ที่จะตั้งอยู่ใกล้กับเครื่องจักรปัจจุบัน

  บริษัทจะซื้อเครื่องจักรที่ใช้เทคโนโลยีอันทันสมัยสำหรับแผ่นฟิล์มขนาดความกว้าง 2,800 มม.
  จาก Applied Films ประเทศเยอรมนี นอกจากนั้นยังมีเครื่องตัดและอุปกรณ์อื่นๆที่จะจัดหา
  กำลังการผลิตสูงสุดตามข้อกำหนดของเครื่องจักรจะเท่ากับประมาณ 8,700 ตันต่อปี
  แต่ในทางปฏิบัติกำลังการผลิตจะเท่ากับ 5,500 ตันต่อปี

  ประมาณการเงินลงทุนในโครงการจะเท่ากับ 6 ล้านเหรียญสหรัฐ
  ประกอบด้วยค่าโรงงานและเครื่องจักรอุปกรณ์ 4.25 ล้านเหรียญสหรัฐ ค่าก่อสร้างโยธา 0.75
  ล้านเหรียญสหรัฐ ค่าสาธารณูปโภค 0.5 ล้านเหรียญสหรัฐ และส่วนที่เหลือ 0.5
  ล้านเหรียญสหรัฐเป็นค่าใช้จ่ายก่อนการดำเนินงานและอื่นๆ ขณะนี้
  บริษัทกำลังอยู่ในระหว่างสรุปแหล่งเงินทุนสำหรับโครงการ

  ผลิตภัณฑ์และการใช้

  กระบวนการผลิตจะประกอบด้วยส่วนของการเพิ่มชั้นอลูมิเนียมให้กับแผ่นฟิล์มธรรมดา
  ซึ่งทำให้เกิดชั้นปกป้องเพิ่มขึ้นที่แผ่นฟิล์มซึ่งเป็นคุณสมบัติที่จำเป็นสำหรับบรรจุภัณฑ์
  โดยเฉพาะอย่างยิ่ง บรรจุภัณฑ์อาหาร ผู้ใช้หลักจึงอยู่ในกลุ่มธุรกิจบรรจุภัณฑ์
  และมีการใช้บ้างในภาคอุตสาหกรรม เช่น วัสดุหุ้มท่อในระบบปรับอากาศ เป็นต้น

  เหตุผลในการลงทุน

  เช่นเดียวกับโครงการในประเทศตุรกี นั่นคือ ช่วยเสริมให้เกิดความหลากหลายของผลิตภัณฑ์
  เกิดการผสานประโยชน์จากการที่มีฐานลูกค้าคล้ายกับฐานลูกค้าแผ่นฟิล์มธรรมดาและการนำเสนอผลิตภัณฑ์ที่ดีขึ้น
  และสามารถใช้เครือข่ายการขายและจัดจำหน่ายที่มีอยู่ในทุกตลาดให้เป็นประโยชน์ในการส่งเสริมการขายผลิตภัณฑ์อย่างมีประสิทธิภาพ

6.3 การลงทุนอื่น ๆ

  เพื่อเป็นการปรับปรุงความสามารถในการผลิตให้เพิ่มมากขึ้น ลดการสูญเสียระหว่างการผลิต
  พัฒนาสินค้า และควบคุมคุณภาพให้ดียิ่งขึ้น
  บริษัทจึงได้จัดสรรงบประมาณเพื่อการลงทุนทั้งขนาดเล็ก/ขนาดปานกลาง
  ตามเกณฑ์การวิเคราะห์ต้นทุนต่อผลประโยชน์ เงินลงทุนรวมสำหรับในช่วงเวลา 12-15
  เดือนข้างหน้าคาดว่าจะอยู่ในราว 75-100 ล้านบาท โดยการลงทุนที่สำคัญคือ การจัดหา Band
  Pinning System สำหรับสายการผลิตแผ่นฟิล์มชนิดบาง 4 การประกันภัย
  และการจัดหาอุปกรณ์เบ็ดเตล็ดต่างๆ